SPORT ER KONGE
Katalogtekst af Rose Eken
Kombinationen af det to- og tredimensionelle ligger til grund for mit kunstneriske virke, og jeg bevæger mig i den forstand i et grænsefelt mellem tegning/maleri, fotografi/multimedie og skulptur/installation. Mit kunstneriske udgangspunkt er ’ideen om rum’. Igennem undersøgelsen af den lukkede, indrammede virkelighed vi bevæger os i og forholder os til i dagligdagen, søger jeg at udfordre det iscenesatte og konstruerede univers, som vi bygger omkring vores person. Betydningen af hverdagens helt, og behovet for at skabe idoler fascinerer mig – ligesom vores alles ønske om at
projektere et billede af professionalisme og succes til vores omgivelser. Sport og sportens stjerner er et centralt tema på udstillingen, der er bygget op omkring min ’alternative sportskollektion’. Installationen består af flere forskellige elementer, bl.a. vil jeg gennem tegninger, kollager og fotografier, iscenesætte mig selv som professionel idrætshelt i et forsøg på at fange de ’mellemrum’ der opstår når man skævvrider rummet, rekvisitten, personen – sig selv. Jeg søger derved at bringe publikum ind i et metaforisk grænseland mellem fantasi og virkelighed og at beskrive ‘rummet’ mellem succes og fiasko – der hvor amatøren/sportsfanens håbefulde aspiration om selv at være
stjernen lever. Det er her modet til at forsøge findes, til at lykkes og derved at vinde. Dog er det også her, hvor modet til at mislykkedes/tabe og blive en fiasko, udspilles. (Fiasko skal her forstås i relation til ambition og derfor er forsøget værdifuldt!).
Ved at afsløre de forvridninger og mellemrum, der opstår ved dialogen mellem det ekstraordinære og det almindelige, søger jeg at udfordre det nøje konstruerede univers vi bygger omkring os selv og hinanden, for derved at provokere ubevidste lag hos beskueren, og konfrontere mit publikum med deres egen aspiration og forhold til de ’rum’ de færdes i til daglig.